Vsebina
Kazalo 🔎︎

# Upravljanje predlog

Pogovorno okno Upravitelj predlog omogoča enostavno upravljanje vaših predlog in izdelavo novih dokumentov iz predlog.

Za dostop do tega ukaza ...

Izberite Datoteka – Nov – Predloge.

Izberite Datoteka – Predloge – Upravljaj predloge.

Pritisnite tipka Cmd krmilka+dvigalka+N v poljubnem modulu LibreOffice.

Pritisnite gumb Predloge v začetnem središču.

Iz gumba Predloge v začetnem središču izberite poljubno vrsto predloge.

Predloge prihranijo čas pri urejanju, saj se iz njih izdela nov dokument z vnaprej izpolnjeno vsebino in oblikovanjem. Upravitelj predlog omogoča pregled in organizacijo predlog v LibreOffice.

Pisarniškemu paketu LibreOffice je priložen nabor vgrajenih predlog, ki jih lahko uporabite za izdelavo dokumentov, predstavitev, preglednic in risb. Uporabite lahko predloge, ki so na voljo v upravitelju predlog, ustvarite lastne predloge ali poiščete dodatne predloge na spletu.

## Glavno okno – izbor predloge

Predogled predlog na voljo se prikaže v glavnem oknu, temelji pa na vaših izbirah filtriranja in iskanja. Dvokliknite ikono predloge, če želite odpreti nov dokument z njeno vsebino in oblikovanjem.

Desno zgoraj izberite Pogled sličic ali Pogled seznama, da spremenite način prikaza predlog.

Pogled sličic

Pogled seznama

Če želite prikazati predloge iz drugih map v kategoriji Moje predloge, izberite LibreOffice – Nastavitve – Orodja – Možnosti – LibreOffice – Poti, izberite Predloge, pritisnite Uredi, nato pritisnite Dodaj, da se odpre izbirnik datotek, kjer izberete mapo, ki jo želite dodati.

## Išči

Predloge iščete z vnosom besedila v iskalno polje levo zgoraj. V glavnem oknu se prikažejo najdene predloge.

## Filter

V polju Filter lahko zožite izbor na Vsi programi, Dokumenti, Preglednice ali Risbe, tako da izberete ustrezno izbiro v spustnem polju zgoraj na sredini. V glavnem oknu se prikažejo filtrirane predloge.

## Kategorije

Kategorije so mape, kamor umestite svoje predloge. Izberete lahko med privzetimi kategorijami: Vse kategorije, Moje predloge, Poslovna korespondenca, MediaWiki, Drugi poslovni dokumenti, Osebna korespondenca in dokumenti, Predstavitve in Slogi. Ustvarite lahko nove kategorije za osebno rabo. Uporabite ikono Orodja v Upravitelju predlog, da ustvarite novo kategorijo.

Kategorije znotraj kategorij niso dovoljene.

## Orodja

Kliknite ikono Orodja levo spodaj, da odprete meni Orodja. Možnosti so: Nova kategorija, Preimenuj kategorijo, Izbriši kategorijo ter Osveži. Če je bila privzeta predloga za nove dokumente spremenjena, je na voljo dodatna možnost, Ponastavi privzeto predlogo, s katero ponastavite privzeto predlogo za program na njeno prvotno obliko.

Ikona Orodja

## Premakni

Če želite premakniti predloge v drugo kategorijo, izberite predlogo ali uporabite tipko Cmd krmilko+klik, da izberete dodatne predloge, nato pritisnite gumb Premakni desno spodaj, da odprete pogovorno okno, kjer izberete premik izbora v drugo kategorijo ali v novo kategorijo. Privzetih predlog ne morete premikati, lahko pa v drugih kategorijah ustvarite njihove kopije.

## Izvozi

Izberite predlogo v glavnem oknu ali uporabite tipka Cmd krmilka+klik, da izberete dodatne predloge, nato pritisnite gumb Izvozi desno spodaj, da izvozite svoj izbor v mapo na svojem računalniku.

Gumb Izvozi

Če želite premakniti ali izvoziti vse predloge v kategoriji, pritisnite kombinacijo tipk Cmd krmilka+A, nato izberite Premakni ali Izvozi.

## Uvozi

Če želite uvoziti eno ali več predlog v Upravitelju predlog, pritisnite gumb Uvozi desno spodaj, izberite kategorijo, pod katero naj bodo uvrščene uvožene predloge, nato izberite datoteke, ki jih želite uvoziti.

Gumb Uvozi

## Razširitve

Če želite pobrskati med dodatnimi predlogami na spletu, kliknite ikono Razširitve desno spodaj; odpre se okno brskalnika. Predloge lahko iščete tudi na spletnem naslovu https://extensions.libreoffice.org.

Ikona Razširitve

## Dejanja s posameznimi predlogami

### Odpri

Izberite predlogo v glavnem oknu, jo desno kliknite in izberite Odpri, pritisnite vnašalko ali dvokliknite, da se odpre nov dokument, izdelan po tej predlogi.

Uporabite lahko tudi gumb Odpri v levem spodnjem delu, da odprete nov dokument z izbrano predlogo.

### Uredi

Izberite predlogo v glavnem oknu, jo desno kliknite in nato izberite Uredi, da predlogo uredite. Ta funkcija je na voljo le za predloge, ki niso vgrajene v paket.

### Nastavi za privzeto

Izberite predlogo v glavnem oknu, jo desno kliknite in nato izberite Nastavi za privzeto, da nastavite predlogo kot privzeto predlogo. S tem se bo nad predlogo izrisala zelena kljukica in predloga se bo samodejno naložila, ko ustvarite nov dokument z ustreznim programom paketa.

### Preimenuj

Izberite predlog v glavnem oknu, jo desno kliknite in nato izberite Preimenuj, da predlogo preimenujete. S tem se bo pojavilo pogovorno okno, kjer lahko izberete novo ime za predlogo. Vnesite ime in izberite V redu ali Prekliči, če želite povrniti ime, ki je že nastavljeno.

### Izbriši

Izberite predlogo v glavnem oknu in pritisnite brisalko ali desno kliknite ter nato izberite ukaz Izbriši, da predlogo izbrišete. Pojavi se pogovorno okno, ki zahteva potrditev. Izberite Da za brisanje oz. Ne za preklic.

Programskemu paketu priloženih predlog ni mogoče urejati, preimenovati ali izbrisati.

## Primeri

### Primer 1 – izdelava poslovnega pisma

1. Odprite LibreOffice Writer.

2. Pritisnite kombinacijo tipk Cmd krmilka+dvigalka+N ali izberite ukaz Datoteka – Nov – Predloga, da odprete Upravitelja predlog.

3. V iskalno polje vnesite niz »poslovno pismo«.

4. Izberite eno od predlog v glavnem oknu z dvoklikom ali z izborom in nato pritiskom vnašalke.

5. Nov dokument na temelju te predloge se odpre v novem oknu programa LibreOffice Writer.

6. Po potrebi spremenite besedilo in zamenjajte logotip.

### Primer 2 – Uvozi predlogo – preglednica osebnih financ

1. Odprite LibreOffice Calc.

2. Pritisnite kombinacijo tipk Cmd krmilka+dvigalka+N ali izberite ukaz Datoteka – Nov – Predloga, da odprete Upravitelja predlog.

3. Kliknite ikono Razširitve, da brskate med predlogami v spletu.

4. Poiščite predlogo za osebne finance (angl. Personal Budget), nato jo prenesite.

5. Odprite Upravitelja predlog in izberite gumb Uvozi.

6. Izberite kategorijo, v katero želite shraniti novo predlogo (npr. Moje predloge), nato pritisnite V redu.

7. Prebrskajte do mape, kamor ste prenesli predlogo, jo izberite in pritisnite Odpri.

8. Predloga je zdaj na voljo v izbrani kategoriji.

### Primer 3 – LibreOffice Impress – predloga predstavitve

1. Odprite LibreOffice Impress.

2. Upravitelj predloge se odpre samodejno, ko odprete LibreOffice Impress.

3. Izberite predlogo za svojo predstavitev, filtrirajte predloge po kategorijah ali jih iščite

4. Uporabite lahko tudi kontekstni meni, uvozite predlogo ali predlogo poiščete na spletu.

5. Nekatere funkcionalnosti Upravitelja predlog niso na voljo, ko ga prvič odprete. Po zagonu programa LibreOffice Impress lahko znova odprete Upravitelja predlog, da dostopate do vseh funkcij.

Za organizacijo svojih predlog uporabite kategorije. Ustvarite nove predloge ali jih prenesite s spleta, nato pa organizirajte v Upravitelju predlog. Uporabljajte predloge, da prihranite čas pri ponavljajočih dokumentih.

Podobne teme

Za prenos predlog obiščite spletišče https://extensions.libreoffice.org.

Glejte 3. poglavje (Raba slogov in predlog) v Vodniku po prvih korakih.

Glejte Ustvarjanje predloge dokumenta za podrobnejše informacije.

Glejte Predloge in slogi za podrobnejše informacije.

Predloge v Upravitelju predlog